નવી દિલ્હી– બિહાર અને ઉત્તરપ્રદેશના આશ્રય ગૃહોમાં કન્યાઓની જાતીય સતામણીના બનાવો સામે આવ્યા બાદ મહિલા અને બાળ વિકાસ મંત્રાલયે આગામી 60 દિવસોમાં દેશભરમાં નવ હજારથી વધુ આશ્રય ગૃહોના સોશિયલ ઓડિટનો આદેશ આપ્યો છે. એક વરિષ્ઠ અધિકારીએ જણાવ્યું હતું કે, ચાઈલ્ડ રાઈટ પ્રોટેક્શન કમિશનને ઑડિટ કરવા માટેની જવાબદારી આપવામાં આવી છે અને બે મહિનાની અંદર તેનો રિપોર્ટ મંત્રાલય સમક્ષ રજૂ કરવા કહેવામાં આવ્યું છે. દેશમાં કુલ 9 હજાર 462 બાળસંભાળ સંસ્થાઓ છે. જે પૈકી 7 હજાર 109 રજિસ્ટર્ડ છે. આ બાળસંભાળ સંસ્થાઓને ચલાવવા માટે સરકારી ફંડ આપવામાં આવે છે અને આ સંસ્થાઓ ચલાવવા માટે રાજ્ય સરકાર NGOની મદદ લે છે.